INFORMATĪVAIS ZIŅOJUMS

**Finanšu uzskaites centralizācijas procesa gaita ministrijās un centrālajās valsts iestādēs.**

2011.gadā Finanšu ministrija apkopoja informāciju no ministrijām un centrālajām valsts iestādēm par esošās situācijas raksturojumu un galvenajiem finanšu uzskaites centralizācijas ieviešanas problēmjautājumiem un sagatavoja informatīvo ziņojumu „Finanšu uzskaites centralizācijas izvērtējums nozaru ministrijās un to padotības iestādēs, kā arī centrālajās valsts iestādēs” (TA-1161), kas izskatīts Ministru kabinetā 2011.gada 7.jūnijā un kurā tika dots uzdevums ministrijām un Valsts kancelejai sagatavot pasākumu plānu un ieviešanas grafiku finanšu uzskaites optimizācijai vai centralizācijai un informēt Finanšu ministriju par pasākumu plāna izpildes gaitu.

Finanšu ministrija, izpildot Ministru kabineta 2011.gada 7.jūnija sēdes protokolā Nr.35 26.§ doto uzdevumu, ir saņēmusi un apkopojusi informāciju no ministrijām un Valsts kancelejas (turpmāk – nozares) par finanšu uzskaites centralizācijas procesa gaitu un centralizācijas pasākumu plānu izpildi.Šī ziņojuma mērķis ir informēt Ministru kabinetu par finanšu uzskaites centralizācijas procesu norises progresu nozarēs, kā arī noteikt turpmāk veicamās darbības finanšu uzskaites centralizācijas vai optimizācijas tālākai virzībai.

1. **Finanšu uzskaites centralizācijas esošās situācijas izvērtējums**

Atbilstoši Ministru kabineta 2011.gada 7.jūnija sēdes protokolā Nr.35 26.§ dotajam uzdevumam nozarēm sadarbībā ar Finanšu ministriju (Valsts kasi) sagatavot pasākumu plānu finanšu uzskaites optimizācijai vai centralizācijai, līdz 2011.gada septembrim nozaru un Valsts kases pārstāvji pārrunāja finanšu uzskaites centralizācijas iespējamos optimizācijas pasākumus un iesniedza Finanšu ministrijai pasākumu plānus kopā ar to ieviešanas grafikiem. Šī gada februārī Finanšu ministrija apkopoja nozaru informāciju par finanšu uzskaites optimizācijas un centralizācijas pasākumu plāna izpildes gaitu.

Izvērtējot saņemto informāciju, Finanšu ministrija secināja, ka atbilstoši finanšu uzskaites centralizācijas progresam visas nozares var iedalīt trijās grupās:

1. Nozares, kurās norit iestāžu administratīvo, personāla un grāmatvedības procesu izpēte, vienādojamo procesu aprakstu izstrāde, lai nodrošinātu iespēju ieviest vienotu finanšu uzskaites tehnisko risinājumu, piemēram, Veselības ministrija, Izglītības un zinātnes ministrija, Kultūras ministrija.

Šo nozaru padotības iestādēs finanšu uzskaitei pārsvarā izmanto dažādus informācijas tehnoloģiju risinājumus, kas nav sasvstarpēji savietojami, kā rezultātā nav iespējama optimāla nozares resursu izmantošana, ir apgrūtināta vienotu uzskaites procesu ievērošana visās nozares padotības iestādēs un operatīva finanšu datu iegūšana.

1. Nozares, kurās finanšu uzskaites centralizācijas īstenošanai ir izstrādāta vienota finanšu uzskaites dokumentācija, bet nozares iestādes finanšu uzskaites procesu vienādošanu realizē administratīvā ceļā un izmantotās informācijas sistēmas nav vienādotas, piemēram, Ekonomikas ministrija, Labklājības ministrija.

Šo nozaru padotības iestādes galvenokārt izmanto vienas informācijas sistēmas dažādas versijas, tiek risināts jautājums par šo sistēmu savietojamību un iespēju pāriet uz vienotu instalāciju, kas atvieglotu operatīvu datu iegūšanu par nozari kopumā.

1. Nozares, kurās centralizēti tiek organizēta finanšu uzskaites optimizācija. Šajās nozarēs ir vienota finanšu uzskaites dokumentācija, finanšu uzskaite notiek vienotā resursu vadības sistēmā, izmantojot vienotu instalāciju un uzkrājot datus vienotā serverī, piemēram, Finanšu ministrija, Aizsardzības ministrija, Iekšlietu ministrija.

Atsevišķās nozarēs finanšu uzskaites centralizācija īstenota vairākos līmeņos, lielākajām ministrijas padotības iestādēm centralizējot to padotības iestāžu grāmatvedības uzskaiti un ministrijai konsolidējot visu padotības iestāžu grāmatvedības uzskaites informāciju. Pārsvarā šajās nozarēs tiek ieviesta arī personālvadības centralizācija.

Finanšu ministrijā un tās padotības iestādēs 2011.gadā ir ieviests centralizēts finanšu vadības, grāmatvedības un personāla uzskaites risinājums (turpmāk – Sistēma), kas sevī ietver savstarpēji integrētus funkcionālos moduļus finanšu grāmatvedībai, personāla uzskaitei un pārvaldībai, kā arī vadības grāmatvedībai.

Finanšu grāmatvedības modulis nodrošina pilna grāmatvedības uzskaites cikla īstenošanu Sistēmā un ietver nozarē nepieciešamās uzskaites sadaļas, tai skaitā ilgtermiņa ieguldījumu, apgrozāmo līdzekļu, pašu kapitāla, uzkrājumu, saistību, kā arī zembilances un līgumu uzskaiti.

Personāla uzskaites, pārvaldības un attīstības modulis nodrošina personāla informācijas un dokumentu pārvaldību, personāla dokumentu sagatavošanu, pārskatu sagatavošanu un sasaisti starp personāla un grāmatvedības datiem, novēršot informācijas dublēšanos un papildus veicamo darbu.

Vadības grāmatvedības modulis sniedz iespēju veikt budžeta plānošanu, izpildes kontroli, datu analīzi un analītisko pārskatu izveidi.

Sistēma nozarē instalēta uz viena servera, tās tehnisko uzturēšanu centralizēti nodrošina Valsts kase. Pārējām nozares iestādēm vairs nav nepieciešams izdalīt finanšu un laika resursus sistēmu tehnoloģiskajam atbalstam.

Svarīgākie sistēmas ieviešanas ieguvumi:

* vienota instalācija nodrošina centralizētu klasifikatoru pārvaldību, nepieciešamās izmaiņas veicot vienreiz;
* informācijas tehnoloģiju problēmu centralizēta vadība;
* sistēmas izmaiņu centralizēta vadība;
* vienādi klasificējamas informācijas operatīva iegūšana;
* vienotu uzskaites principu ievērošana;
* manuālā darba samazinājums;
* darbaspēka un laika resursu ietaupījums;
* sistēmas uzturēšanas maksājumi ir zemāki nekā iepriekšējo gadu nozares kopējās izmaksas grāmatvedības uzskaites sistēmu uzturēšanai (ietaupījums ir 3 132 Ls (bez PVN) gadā).

Ieviešot jauno tehnoloģisko risinājumu, pieņemts lēmums arī par grāmatvedības un personālvadības funkciju deleģēšanu, un šobrīd Valsts kase pārņēmusi divu Finanšu ministrijas padotības iestāžu grāmatvedības kārtošanu, optimizējot funkciju veikšanai nepieciešamos cilvēkresursus un veicinot efektīvāku grāmatvedības un personālvadības procesa organizēšanu nozarē.

Finanšu ministrijas izvēlētais finanšu uzskaites centralizācijas bāzes modelis nodrošina optimālu grāmatvedības uzskaites, personāla uzskaites un vadības grāmatvedības funkciju īstenošanu ar efektīvu resursu patēriņu.

Salīdzinot ar Finanšu ministriju, arī vairākās citās ministrijās ir plānots vai uzsākts darbs pie nozares administratīvo procesu vienādošanas, galvenokārt – personālvadības procesa, kas ir cieši saistīts ar finanšu uzskaites procesu un kura standartizācija ievērojami veicina arī citu administratīvo procesu koordinētu norisi un finanšu un cilvēkresursu ekonomiju.

Viens no biežāk minētajiem kavējošiem faktoriem nozaru pārejai uz centralizētu finanšu uzskaiti ir finansiālu ieguldījumu nepietiekamība vienota tehniskā risinājuma ieviešanai, kā arī iesaistīto darbinieku atšķirīgā izpratne par centralizācijas procesa norisi un sasniedzamo rezultātu.

Finanšu uzskaites centralizācijas procesu norisi ne vienmēr labvēlīgi ietekmē arī nozaru strukturālo reformu īstenošana valstī. Piemēram, Izglītības un zinātnes ministrija finanšu uzskaites centralizāciju plāno ieviest līdz 2015.gadam, taču šobrīd detalizētu ieviešanas pasākumu plānu nav iespējams pilnvērtīgi īstenot, jo norit profesionālās izglītības iestāžu reorganizācijas process, kura rezultātā paredzamas izmaiņas gan šo iestāžu skaitā, gan to padotībā Izglītības un zinātnes ministrijai.

Finanšu ministrija, izvērtējot nozaru sniegto informāciju, secināja, ka kopumā nozarēs ir izpratne par finanšu uzskaites centralizācijas procesa nepieciešamību un tā īstenošana tiek atbalstīta, tomēr šī procesa temps un centralizācijas posmu prioritāte dažādās nozarēs atšķiras. Atšķirības ir objektīvas un saistītas ar vēsturisko situācijas attīstību, nozares īpatnībām, pieejamo finansējumu un atbildīgo darbinieku izpratni par centralizējamo procesu norisi.

Izpratni par finanšu uzskaites datu kvalitāti veicina gan zvērinātu revidentu, gan Valsts kontroles auditoru prasības finanšu pārskatu kvalitātei un atbilstībai normatīvo aktu prasībām un starptautiskajiem labās prakses kritērijiem. Tā rezultātā pilnveidojas arī grāmatvedības darbinieku kompetence un zināšanas grāmatvedības uzskaites un procesu pilnveidošanas jautājumos.

Finanšu ministrija šos ieguvumus uzskata par ļoti nozīmīgiem un uzsver nepieciešamību turpināt finanšu uzskaites uzlabošanas procesu.

**2.Veicamie pasākumi finanšu uzskaites datu kvalitātes uzlabošanai**

Finanšu uzskaite ir viens no iestādes vadības procesa elementiem, kura īstenošanas organizācija ietekmē visu finanšu vadības procesu. Finanšu uzskaites un citu iestādes pārvaldības procesu turpmāka centralizācija un optimizācija nodrošinās operatīvāku un kvalitatīvāku finanšu datu apriti, sniedzot konsolidējošās iestādes vadībai savlaicīgu informāciju finanšu lēmumu pieņemšanai, koordinācijai un izpildes kontrolei.

Vienlaicīgi jāņem vērā pieaugošās finanšu datu kvalitātes prasības informācijas lietotājiem, ko nosaka arī Latvijas dalība Eiropas Savienībā – EUROSTAT noteiktā metodoloģija finanšu datu salīdzināmības nodrošināšanai. Eiropas Padome 2011.gada 8.novembrī pieņēmusi direktīvu Nr.2011/85/ES par prasībām dalībvalstu budžeta struktūrām (turpmāk – Direktīva), kurā norāda „uz nepieciešamību pēc vienotām prasībām attiecībā uz normām un procedūrām, kas veido dalībvalstu budžeta struktūras”. Direktīva paredz, ka Eiropas komisija līdz 2012.gada beigām novērtēs Starptautisko publiskā sektora grāmatvedības standartu (turpmāk – SPSGS) piemērotību dalībvalstīm un iespēju ar SPSGS palīdzību nodrošināt valstu uzskaites datu salīdzināmību. Šobrīd jau vairākas Eiropas Savienības dalībvalstis, tai skaitā Latvijas kaimiņvalsts Lietuva, pieņēmušas nacionālos grāmatvedības uzskaites standartus, kas atbilst SPSGS prasībām.

Jāatzīmē, ka Valsts kontrole pēdējos gados auditējot Saimnieciskā gada pārskatu, atsaucas uz SPSGS un, iesakot darbības finanšu datu kvalitātes uzlabošanai, rosina izvērtēt iespēju nodrošināt normatīvo aktu pilnīgu atbilstību SPSGS.

Finanšu ministrija, veicot normatīvo aktu pilnveidošanu valsts sektora finanšu uzskaites jomā un vērtējot centralizācijas procesa gaitu, ir konstatējusi, ka turpmākai uzskaites datu kvalitātes uzlabošanai un sekmīgākai centralizācijas procesa norisei, nepieciešams nodrošināt detalizētākus un aptverošākus norādījumus par grāmatvedības uzskaites labākās prakses piemērošanu.

Šobrīd spēkā esošais normatīvo aktu regulējums finanšu uzskaites jomā – likums „Par grāmatvedību” un Ministru kabineta noteikumi grāmatvedības uzskaites un pārskatu sagatavošanas jomā sniedz grāmatvedības uzskaites pamatprincipu aprakstu, detalizētus skaidrojumus par grāmatvedības uzskaites principu pielietošanu praksē nodrošinot nozares un pašvaldības vienotajā grāmatvedības uzskaites kārtībā, kas ir iekšējais normatīvais akts. Šo iekšējo normatīvo aktu struktūra un detalizācijas pakāpe starp nozarēm un pašvaldībām ir atšķirīga, kā rezultātā atšķiras arī detalizētu grāmatvedības uzskaites principu piemērošana praksē.

Valsts kase budžeta iestādēm un pašvaldībām sniedz detalizētus normatīvo aktu un specifisku grāmatvedības uzskaites darījumu skaidrojumus savstarpējā sarakstē, informatīvajos semināros, kā arī periodikā. Tomēr šie papildu skaidrojumi nav saistoši un neaptver visu iesaistīto iestāžu loku. Vienota izpratne par grāmatvedības pamatprincipiem un to ievērošana atbilstoši nozaru uzskaites specifikai veicinātu kvalitatīvāku finanšu datu iegūšanu par valsts un pašvaldību finanšu līdzekļu izlietojumu, tādējādi sekmējot finanšu plānošanas, analīzes, lēmumu pieņemšanas un izpildes procesus. Finanšu datu homogenitāte un atbilstība vienotiem kritērijiem nodrošinātu šo datu starptautisku salīdzināmību, ko kā Eiropas Savienības kopēji risināmu jautājumu uzsver arī Eiropas Komisija.

Finanšu ministrija, sadarbojoties ar citām iesaistītām institūcijām, meklē veidu, kā padarīt SPSGS prasības saistošas visām budžeta iestādēm un sniedzot plašākus grāmatvedības uzskaites pamatprincipu un pielietojamo metožu aprakstus un detalizētus skaidrojumus vienlaicīgi nodrošinot Direktīvā izvirzīto prasību izpildi un apzinoties, ka SPSGS prasību ieviešana radīs nepieciešamību veikt izmaiņas grāmatvedības sistēmu nodrošinājumā gan ministriju un pašvaldību, gan centrālajā valsts kopbudžeta konsolidāciju atbalstošajā informācijas sistēmā.

SPSGS ieviešanas posmi Latvijā varētu būt: standartu izstrāde Latvijas situācijai, pamatojoties uz SPSGS pamatnostādnēm; vienotas centralizētas grāmatvedības uzskaites sistēmas ieviešana pilotprojekta formā vienā no nozarēm, pamatojoties uz izstrādātiem Latvijas standartiem; rokasgrāmatas izstrāde par Latvijas standartu piemērošanu; precizējumu veikšana Latvijas standartos un rokasgrāmatā par to piemērošanu, pamatojoties uz pilotprojekta rezultātiem.

Finanšu ministrija, izvirzot iepriekš minēto finanšu datu kvalitātes mērķi, turpinās darbu budžeta iestāžu darbinieku vienotas izpratnes veicināšanai un normatīvo aktu pilnveidošanai.

Finanšu ministrs A.Vilks

11.04.12. 16:42

1517

Sirbu

67094257; inese.sirbu@kase.gov.lv